b'\n_START_ARTICLE_\nViviparnost\n_START_PARAGRAPH_\nViviparnost ili \xc4\x8desto \xc5\xbeivorodnost (lat. viviparus - \xc5\xbeivorodan) je biolo\xc5\xa1ka pojava razmno\xc5\xbeavanja kod koje mladunci, za razliku od oviparnosti, cijelo razdoblje embrionalnog razvoja provode u tijelu majke. \xc5\xbdivotinje koje se razmno\xc5\xbeavaju na taj na\xc4\x8din nazivaju se viviparnim ili \xc5\xbeivorodnim._NEWLINE_Dok se kod ovoviviparnih \xc5\xbeivotinja (tako\xc4\x91er aplacentalna ili besplacentalna viviparnost) embrij u maj\xc4\x8dinom tijelu hrani isklju\xc4\x8divo hranjivim tvarima skupljenim u \xc5\xbeumanjku jaja, embriji placentalnih viviparnih \xc5\xbeivotinja snabdijevaju se krvotokom majke, naj\xc4\x8de\xc5\xa1\xc4\x87e uz pomo\xc4\x87 placente. Prijelaz iz jednog u drugi oblik nije o\xc5\xa1tar._NEWLINE_Viviparnost je obilje\xc5\xbeje svih sisavaca osim jednootvornih koji legu jaja (prasisavci). No javlja se i kod vodozemaca, nekih gmazova, hrskavi\xc4\x8dnja\xc4\x8da i ponekih beskralje\xc5\xa1njaka. Kod hrskavi\xc4\x8dnja\xc4\x8da je viviparnost vrlo \xc4\x8desta, a kod mlatova i jo\xc5\xa1 nekih morskih pasa je \xc4\x8dak placentalna._NEWLINE_Kako se mladunci viviparnih vrsta tijekom \xc4\x8ditavog embrionalnog razvoja razvijaju u tijesnom prostoru maj\xc4\x8dinog tijela, te vrste u usporedbi s oviparnim imaju manji broj potomaka._NEWLINE_U botanici se pojam viviparnost koristi za takav oblik razmno\xc5\xbeavanja kod kojeg klica ostaje na biljci-majci, kao i odre\xc4\x91eni oblici vegetativnog razmno\xc5\xbeavanja kad biljke k\xc4\x87eri s istim nasljednim svojstvima nastaju od cvjetnih izdanaka.'